Pellegrini, Peter, podpredseda vlády SR pre investície (2016-04-26):
Ďakujem veľmi pekne, vážený pán podpredseda. Vážené panie poslankyne, vážení páni poslanci, členovia vlády, máme za sebou asi týždennú diskusiu o programovom vyhlásení vlády, vlády, ktorú vymenoval prezident Slovenskej republiky a ktorá v zmysle čl. 113 Ústavy Slovenskej republiky predstúpila pred Národnú radu Slovenskej republiky a tým ju požiadala aj o vyslovenie dôvery. Programové vyhlásenie vlády, ktorá má jasný cieľ, a to je cieľ byť vládou, ktorá naozaj urobila historický kompromis a je schopná prekonať staré deliace čiary medzi doteraz rozdelenými stranami. A som preto pevne presvedčený, že aj v dnešných pohnutých časoch bude schopná posunúť Slovenskú republiku ďalej dopredu. Vláda Slovenskej republiky predložila Národnej rade súbor jasných cieľov a záväzkov a opatrenia krokov, ktoré sú napísané v programovom vyhlásení vlády. Ide o štandardné programové vyhlásenie vlády s primeranou hĺbkou detailu, ktoré sa ničím neodlišuje od formy predchádzajúcich programových vyhlásení vlády. A ja som veľmi rád, že aj v rámci diskusie bolo veľmi málo príspevkov od poslancov, ktorí by extrémne kriticky hodnotili samotný text. Skôr vyjadrovali pochybnosť, či sa toto programové vyhlásenie a ciele v ňom zadefinované podarí naplniť, skôr vyjadrovali svoje túžby vidieť tam aj niečo iné. Ale nezaznievala extrémna kritika ku konkrétnym pasážam tohto programového vyhlásenia, čo svedčí, že je spracované tak, ako spracované byť má, a že obsahuje priority, ktoré naozaj našu krajinu posunú dopredu, pretože sú v ňom zreteľné ciele a záväzky a opatrenia, ako chce vláda podporiť pokračovanie v doterajšom ekonomickom raste, ako chce pokračovať v znižovaní miery nezamestnanosti, ako chce pokračovať v tvorbe pracovných miest. Z programového vyhlásenia je jasné, že vláda chce cielene podporiť menej rozvinuté regióny Slovenska, výrazne finančne podporiť, ale aj reformovať oblasť školstva, zaviesť zásadné ozdravné opatrenia v oblasti zdravotníctva a zužovať priestor pre korupciu a klientelizmus v Slovenskej republike. Zároveň z programového vyhlásenia je zrejmé, že vláda chce garantovať našu doterajšiu proeurópsku orientáciu, ako aj cieľ – úspešne zvládnuť historicky prvé predsedníctvo Slovenska v Rade Európy. A je v ňom aj mnoho ďalších opatrení. A ja som hlboko presvedčený, že práve táto koalícia postavená na štandardných politických stranách bude mať svoju akcieschopnosť, bude garantovať stabilitu našej krajiny a bude pracovať tak, aby sa čoraz väčšiemu počtu ľudí na Slovensku zlepšoval život a aby sa posilňovala aj dôvera ľudí v politiku a štát ako taký. A to je hlavnou a zásadnou prioritou vlády Slovenskej republiky. Áno, diskusia k programovému vyhláseniu vlády je politickou diskusiou a musí strpieť aj určitú formu emócie a kritiky. A ak by som mal v stručnosti zhodnotiť rozpravu, tak musím povedať, že sme videli mnoho vystúpení, ktoré boli konštruktívne a boli k veci. Videli sme aj vystúpenie poslancov, ktorí skôr hovorili o sebe, odkiaľ pochádzajú, čo zažili, aké sú ich názory. Ale videli sme aj vystúpenia poslancov, z ktorých bolo ešte stále cítiť šok z toho, že zostali v opozícii a nevytvorili vládu, o ktorej snívali. A z tohto miesta by som preto chcel oceniť tých, ktorí túto diskusiu viedli veľmi konštruktívne, ktorí sa snažili možno dať návrhy a tipy na ešte zlepšenie tohto dokumentu, ktorý vláda predložila. A ja pevne verím, že budeme schopní nadviazať na túto diskusiu a odniesť si z tohto pléna a z diskusie tie konštruktívne návrhy, aby sme ukázali, že pre prospech Slovenskej republiky sme schopní konštruktívne rokovať a diskutovať. Chcem sa poďakovať všetkým koaličným partnerom a tým, ktorí prispeli k tvorbe programového vyhlásenia vlády. Som presvedčený aj na základe diskusie, a nech mi je odpustené, aké obrovské rozdielové názory, alebo názorové rozdiely, pardon, medzi opozičnými stranami vládnu, že jediným možným riešením pre stabilitu a pokračovanie rozvoja Slovenskej republiky bolo vytvorenie tej koalície, ktorá k vám dnes predstúpila a ktorá vás týmto žiada o podporu svojho programového vyhlásenia vlády a žiada vás o podporu v zmysle čl. 113 Ústavy Slovenskej republiky. Vážené panie poslankyne, vážení poslanci, ďakujem vám veľmi pekne. A ešte raz si dovoľujem vyjadriť presvedčenie, že novovytvorená vláda získa väčšinu a získa podporu Národnej rady Slovenskej republiky, aby tak mohla začať napĺňať program, s ktorým pred vás predstúpila a ktorý posunie Slovenskú republiku ďalej dopredu. Ďakujem veľmi pekne. (Potlesk.)